钦定古今图书集成/明伦汇编/官常典/第734卷 > 汪泽民
## 钦定古今图书集成/明伦汇编/官常典/第734卷 > 汪泽民

按《元史》本传：“泽民，字叔志，徽之婺源州人，宋端明殿
学士藻之七世孙也。少警悟，家贫力学。既长，遂通诸
经。延祐初，以《春秋》中乡贡，上礼部下第，授宁国路儒
学正。五年，遂登进士第，授承事郎，同知岳州路平江
州事。以母年八十，上书愿夺所授官一等或二等，得
近地以便养。不允，南归奉母之官。州民李氏以赀雄”
其弟死，妻誓不他适。兄利其财，嗾族人诬妇以奸事。
狱成而泽民至，察知其枉，为直之。会朝廷征江南包
银，府檄泽民分办，民不扰而事集。寻迁南安路总管
府推官。镇守万户朵儿赤，持官府短长，郡吏王甲殴
伤属县长官诉郡，同僚畏朵儿赤，托故不视事。泽民
独捕甲，系之狱。朵儿赤赂巡按御史，受甲家人诉，欲
出之。泽民正色与辨，御史沮怍，夜竟去，乃卒罪王甲。
潮州府判官钱珍以奸淫事杀推官梁楫，事连广东
廉访副使刘珍，坐系者二百馀人。省府官凡六，委官
鞫问，皆顾忌淹延弗能白。复檄泽民谳之，狱立具，人
服其明。迁信州路总管府推官。丁母忧，服除，授平江
路总管府推官。有僧净广，与他僧有憾，久绝往来。一
日邀广饮，广弟子急欲得师财，且苦其棰楚，潜往他
僧所杀之。明日诉官，他僧不胜考掠，乃诬服，《三经审
录》，词无异，结案待报。泽民取行凶刀视之，刀上有铁
工姓名，召工问之，乃其弟子刀也。一讯吐实，即械之
而出他僧人惊以为神。调济宁路兖州知州。孔子后
衍圣公袭封，职三品。泽民建议，以谓宜陞其品秩，以
示褒崇宣圣之意，廷议从之。至正三年，朝廷修辽、金、
宋史，召泽民赴阙，除国子司业，与修史。书成，迁集贤

少留，以副上意。”泽民曰：“以布衣叨荣三品，志愿足矣。”
遂以嘉议大夫、礼部尚书致仕。既归田里，与门生故
人相往返嬉游，超然若忘世者。十五年，蕲、黄贼陷徽
州，时泽民居宣州。已而贼来犯宣州，江东廉访使道
童雅重泽民，日就之询守御计，城得无虞。明年，长枪
军琐南班等叛，来寇城。或劝泽民去，泽民曰：“我虽无
官守，故受国厚恩，临危爱死，非臣子节，留不去。”凡战
斗筹画，多泽民参决之。累败贼兵。既而寇益众，城陷，
泽民为所执，使之降，大骂不屈，遂遇害，年七十。事闻，
赠资善大夫、江浙行中书省左丞，追封谯国郡公，谥
文节。